SK Úradný vestník Európskej únie L 31/1

NARIADENIE KOMISIE (EÚ) 2016/156

z 18. januára 2016,

ktorým sa menia prílohy II a III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí boskalidu, klotianidínu, tiametoxámu, folpetu a tolklofosmetylu v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a), článok 18 ods. 1 písm. b) a článok 49 ods. 2,

keďže:

(1) Pokiaľ ide o boskalid, klotianidín a tiametoxám, maximálne hladiny rezíduí (ďalej len „MRL“) sa stanovili v časti A prílohy III k nariadeniu (ES) č. 396/2005. Pokiaľ ide o folpet, MRL sa stanovili v prílohe II a v časti B prílohy III k uvedenému nariadeniu.

(2) Pokiaľ ide o boskalid, Európsky úrad pre bezpečnosť potravín (ďalej len „úrad“) predložil odôvodnené stanovisko k existujúcim MRL v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 (2). Navrhol zmeniť vymedzenie rezíduí. Dospel k záveru, že pokiaľ ide o všetky hodnotené MRL, niektoré informácie nie sú k dispozícii, a preto je potrebné ďalšie posúdenie manažérmi rizík. Úrad uviedol, že sa očakáva potenciál na akumuláciu rezíduí boskalidu v plodinách pestovaných v systéme striedania plodín. Vypočítal MRL, pri ktorých sa zohľadňuje alebo nezohľadňuje tento potenciál na akumuláciu a manažérom rizík ponechal možnosť zvoliť si požadovanú možnosť. Keďže spotrebiteľom nehrozí žiadne riziko, MRL by sa mali stanoviť v prílohe II k nariadeniu (ES) č. 396/2005 na úrovni určenej úradom, pri ktorej sa zohľadňuje potenciál na akumuláciu. Tieto MRL sa preskúmajú; pri preskúmaní sa zohľadnia informácie, ktoré budú k dispozícii do dvoch rokov od uverejnenia tohto nariadenia.

(3) Pokiaľ ide o klotianidín, úrad predložil v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 odôvodnené stanovisko k existujúcim MRL (3). Odporučil znížiť MRL v prípade pekanových orechov, papáje, zemiakov, rajčiakov, paprík, baklažánov, sladkej kukurice, karfiolu, listovej hlúbovej zeleniny, šalátu, trebuľky, fazule (čerstvej, bez strukov), hrachu (čerstvého, bez strukov), čerstvej šošovice, semien bavlny, zŕn ciroku, kakaa a koreňov čakanky. Pri ostatných produktoch odporučil existujúce MRL zvýšiť alebo zachovať. Dospel k záveru, že pokiaľ ide o MRL v prípade citrusových plodov, čerešní, stolového hrozna a muštového hrozna, jahôd, ananásu, melónu cukrového, melónu vodového/dyne červenej, kalerábu a endívie, niektoré informácie nie sú k dispozícii, a preto je potrebné ďalšie posúdenie manažérmi rizík. Keďže spotrebiteľom nehrozí žiadne riziko, MRL v prípade uvedených produktov by sa mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; pri preskúmaní sa zohľadnia informácie, ktoré budú k dispozícii do dvoch rokov od uverejnenia tohto nariadenia.

(4) Pokiaľ ide o tiametoxám, úrad predložil v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 odôvodnené stanovisko k existujúcim MRL (4). Navrhol zmeniť vymedzenie rezíduí a odporučil znížiť MRL v prípade pekanových orechov, jadrového ovocia, broskýň, stolových olív, banánov, papáje, zemiakov, kvaky, sladkej kukurice, karfiolu, ružičkového kelu, hlávkovej kapusty, listovej hlúbovej zeleniny, fazule (čerstvej, so strukmi a bez strukov), hrachu (čerstvého, bez strukov), čerstvej šošovice, strukovín, ľanových semien, arašidov, maku siateho, sezamových semien, slnečnicových semien, semien repky, sójových bôbov, horčicových semien, semien bavlny, semien tekvice obrovskej, požltu farbiarskeho, boráku lekárskeho, ľaničníka siateho, konope siateho, ricínu obyčajného, olív na výrobu oleja, zŕn ovsa, zŕn raže, kakaa, cukrovej repy (koreňa), ošípaných (svalovina, pečeň, obličky), hovädzieho dobytka (svalovina, pečeň, obličky), oviec (svalovina, pečeň, obličky) a kôz (sval, pečeň, obličky). Pri ostatných produktoch odporučil existujúce MRL zvýšiť alebo zachovať. Dospel k záveru, že pokiaľ ide o MRL v prípade citrusových plodov, čerešní, stolového hrozna a muštového hrozna, jahôd, ananásu, melónu cukrového, melónu vodového/dyne červenej, kalerábu a endívie, niektoré informácie nie sú k dispozícii, a preto je potrebné ďalšie posúdenie manažérmi rizík. Keďže spotrebiteľom nehrozí žiadne riziko, MRL v prípade uvedených produktov by sa mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; pri preskúmaní sa zohľadnia informácie, ktoré budú k dispozícii do dvoch rokov od uverejnenia tohto nariadenia.

(5) Pokiaľ ide o tiametoxám, úrad predložil v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 odôvodnené stanovisko k existujúcim MRL (5). Navrhol zmeniť vymedzenie rezíduí. Odporučil zvýšiť alebo zachovať existujúce MRL v prípade určitých produktov. Dospel k záveru, že pokiaľ ide o MRL v prípade jahôd, stolových olív, zemiakov, reďkovky, kozej brady, rajčiakov, melónu cukrového, olív na výrobu oleja, zŕn jačmeňa, zŕn pšenice, chmeľu (sušeného), hydiny (mäso, tuk a pečeň) a vtáčích vajec, niektoré informácie nie sú k dispozícii, a preto je potrebné ďalšie posúdenie manažérmi rizík. Keďže spotrebiteľom nehrozí žiadne riziko, MRL v prípade uvedených produktov by sa mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; pri preskúmaní sa zohľadnia informácie, ktoré budú k dispozícii do dvoch rokov od uverejnenia tohto nariadenia. Úrad dospel k záveru, že pokiaľ ide o MRL v prípade cesnaku, cibule, šalotky, cibule jarnej, kalerábu, šalátu, endívie, špenátu a fazule (čerstvej, bez strukov), nie sú k dispozícii žiadne informácie, a preto je potrebné ďalšie posúdenie manažérmi rizík. MRL v prípade týchto produktov by sa mali stanoviť na úrovni špecifického limitu detekcie.

(6) Pokiaľ ide o tolklofosmetyl, úrad predložil v súlade s článkom 12 ods. 2 nariadenia (ES) č. 396/2005 v spojení s jeho článkom 12 ods. 1 odôvodnené stanovisko k existujúcim MRL (6). Úrad odporučil zachovať MRL v prípade zemiakov. Dospel k záveru, že pokiaľ ide o MRL v prípade reďkovky, brokolice, karfiolu, ružičkového kelu, hlávkovej kapusty, valeriánky poľnej, šalátu, endívie (širokolistej), žeruchy siatej, barborky jarnej, rukoly (eruky, rokety), červenej horčice a listov a výhonkov Brassica spp., niektoré informácie nie sú k dispozícii, a preto je potrebné ďalšie posúdenie manažérmi rizík. Keďže spotrebiteľom nehrozí žiadne riziko, MRL v prípade uvedených produktov by sa mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; pri preskúmaní sa zohľadnia informácie, ktoré budú k dispozícii do dvoch rokov od uverejnenia tohto nariadenia. Úrad dospel k záveru, že pokiaľ ide o MRL v prípade kvaky, okrúhlice, kapusty čínskej, kelu, kalerábu, zeleru, ošípaných (svalovina, tuk, pečeň, obličky), hovädzieho dobytka (svalovina, tuk, pečeň, obličky), oviec (svalovina, tuk, pečeň, obličky), kôz (svalovina, tuk, pečeň, obličky), hydiny (svalovina, tuk, pečeň), mlieka (hovädzieho dobytka, oviec, kôz) a vtáčích vajec, nie sú k dispozícii žiadne informácie, a preto je potrebné ďalšie posúdenie manažérmi rizík. MRL v prípade týchto produktov by sa mali stanoviť na úrovni špecifického limitu detekcie.

(7) Pokiaľ ide o produkty, na ktorých nie je povolené použitie príslušného prípravku na ochranu rastlín a v prípade ktorých neexistujú dovozné tolerancie ani maximálne hladiny rezíduí podľa kódexu (ďalej len „CXL“), by sa MRL mali stanoviť na úrovni špecifického limitu detekcie alebo by sa mala uplatňovať štandardná MRL, ako je stanovené v článku 18 ods. 1 písm. b) nariadenia (ES) č. 396/2005.

(8) Komisia sa radila s referenčnými laboratóriami Európskej únie pre rezíduá pesticídov o potrebe upraviť určité limity detekcie. V prípade viacerých látok dospeli uvedené laboratóriá k záveru, že pokiaľ ide o určité komodity, technický rozvoj si vyžaduje stanovenie špecifických limitov detekcie.

(9) Na základe odôvodnených stanovísk úradu a s prihliadnutím na faktory týkajúce sa predmetnej záležitosti spĺňajú príslušné úpravy MRL požiadavky článku 14 ods. 2 nariadenia (ES) č. 396/2005.

(10) Prostredníctvom Svetovej obchodnej organizácie prebehli konzultácie o nových MRL s obchodnými partnermi Únie, ktorých pripomienky boli zohľadnené.

(11) Nariadenie (ES) č. 396/2005 by sa preto malo zodpovedajúcim spôsobom zmeniť.

(12) S cieľom umožniť bežné obchodovanie s produktmi, ich spracovanie a spotrebu by sa v tomto nariadení malo stanoviť prechodné opatrenie pre produkty získané pred úpravou MRL a v prípade ktorých z informácií vyplýva zachovanie vysokej úrovne ochrany spotrebiteľa.

(13) Predtým, ako sa začnú upravené MRL uplatňovať, by sa mala poskytnúť primeraná lehota s cieľom umožniť členským štátom, tretím krajinám a prevádzkovateľom potravinárskych podnikov, aby sa pripravili na plnenie nových požiadaviek, ktoré z úprav MRL vyplynú.

(14) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1

Prílohy II a III k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2

Nariadenie (ES) č. 396/2005 sa v znení pred zmenou týmto nariadením naďalej uplatňuje na produkty, ktoré boli vyrobené pred 26. augustom 2016.

Článok 3

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Uplatňuje sa od 26. augusta 2016.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 18. januára 2016 Za Komisiu predseda Jean-Claude JUNCKER

(1) Ú. v. EÚ L 70, 16.3.2005, s. 1.

(2) EFSA (Európsky úrad pre bezpečnosť potravín), 2014. Reasoned opinion on the review of the existing maximum residue levels (MRLs) for boscalid according to Article 12 of Regulation (EC) No 396/2005 [Odôvodnené stanovisko k preskúmaniu existujúcich maximálnych hladín rezíduí (MRL) pre boskalid podľa článku 12 nariadenia (ES) č. 396/2005]. Vestník EFSA (EFSA Journal) (2014) 12(7):3799, 127 s.

(3) EFSA (Európsky úrad pre bezpečnosť potravín), 2014. Reasoned opinion on the review of the existing maximum residue levels (MRLs) for clothianidin and thiamethoxam according to Article 12 of Regulation (EC) No 396/2005 [Odôvodnené stanovisko k preskúmaniu existujúcich maximálnych hladín rezíduí (MRL) pre klotianidín a tiametoxám podľa článku 12 nariadenia (ES) č. 396/2005]. Vestník EFSA (EFSA Journal) (2014) 12(12):3918, 120 pp. doi:10.2903/j.efsa.2014.3918.

(4) EFSA (Európsky úrad pre bezpečnosť potravín), 2014. Reasoned opinion on the review of the existing maximum residue levels (MRLs) for clothianidin and thiamethoxam according to Article 12 of Regulation (EC) No 396/2005 [Odôvodnené stanovisko k preskúmaniu existujúcich maximálnych hladín rezíduí (MRL) pre klotianidín a tiametoxám podľa článku 12 nariadenia (ES) č. 396/2005]. Vestník EFSA (EFSA Journal) (2014) 12(12):3918, 120 s. doi:10.2903/j.efsa.2014.3918.

(5) EFSA (Európsky úrad pre bezpečnosť potravín), 2014. Reasoned opinion on the review of the existing maximum residue levels (MRLs) for folpet according to Article 12 of Regulation (EC) No 396/2005 [Odôvodnené stanovisko k preskúmaniu existujúcich maximálnych hladín rezíduí (MRL) pre folpet podľa článku 12 nariadenia (ES) č. 396/2005]. Vestník EFSA (EFSA Journal) (2014) 12(5):3700, 55 s.

(6) Európsky úrad pre bezpečnosť potravín, 2014. Reasoned opinion on the review of the existing maximum residue levels (MRLs) for tolclofos-methyl according to Article 12 of Regulation (EC) No 396/2005 [Odôvodnené stanovisko k preskúmaniu existujúcich maximálnych hladín rezíduí (MRL) pre tolklofosmetyl podľa článku 12 nariadenia (ES) č. 396/2005]. Vestník EFSA (EFSA Journal) (2014) 12(12):3920, 42 s.